Curtea Penală Internaţională (CPI) a anunţat luni că a emis un mandat de arestare pe numele premierului israelian Benjamin Netanyahu pentru presupuse crime de război şi crime împotriva umanităţii comise în Fâşia Gaza, transmite France Presse, citată de Agerpres.
„Pe baza probelor adunate şi examinate de biroul meu, am motive rezonabile să cred că Benjamin Netanyahu, prim-ministrul Israelului, şi Yoav Gallant, ministrul israelian al apărării, poartă răspundere penală pentru crime de război şi crime împotriva umanităţii comise pe teritoriul statului Palestina (în Fâşia Gaza) începând cel puţin cu 8 octombrie 2023", a precizat procurorul-şef al Curții Penale Internaţionale, care are sediul la Haga, într-un comunicat.
Amintim că, la începutul acestei luni, guvernul israelian a avertizat administrația Biden că, dacă Curtea Penală Internațională (CPI) emite mandate de arestare pentru liderii israelieni, va „lua măsuri de represalii” împotriva Autorității Palestiniene care ar putea duce la prăbușirea acesteia, relatează Axios , citând doi oficiali israelieni și americani.
Anterior, ziarul Maariv nota că premierul israelian Benjamin Netanyahu este profund îngrijorat de perspectiva unui mandat de arestare emis pe numele său de către Curtea Penală Internațională (CPI) de la Haga din cauza activităților militare din Fâșia Gaza.